L'auditori del Caixa Fòrum es va emplenar amb 300 persones disposades a disseccionar i assetjar l'assetjament sexual i per raó de sexe.
Chakir el Homrani, en l'obertura de la jornada.
300 persones van prendre part en la jornada "Setge a l'Assetjament" del 8 de novembre del 2019, organitzada per l'Àrea d'Igualtat d'Oportunitats, de la Direcció General d'Igualtat.
Una xifra que dista del total de persones afectades per l'assetjament sexual i per raó de sexe, tenint en compte les paraules de l'Honorable Conseller Sr.
Chakir el Homrani, que va encetar el matí amb la dada que més de 20.300 dones pateixen, cada any, assetjament sexual i per raó de sexe a la feina.
És a dir, l'11.9% dels casos de violència masclista, fora de l'àmbit de la parella, es produeixen a la feina.
Diàlegs, taules de debat i conferències
La jornada es va estructurar en tres diàlegs, on s'abordà el problema des de diferents vessants -jurídica, psicològica i des de les experiències personals i professionals- i dues conferències que van posar al centre dos grans eixos de l'existència de l'assetjament sexual –una masculinitat tòxica- i la importància de posar llum a les situacions de violència.
Aquestes dues ponències van anar a càrrec del catedràtic Octavio Salazar i la periodista Cristina Fallarás.
La primera part del matí, mitjançant el diàleg i les taules de persones expertes, des de l'àmbit jurídic, psicològic i associatiu i sindical, es va profunditzar i subratllar el marcat origen cultural i polític que hi ha darrera l'assetjament per raó de sexe: la manifestació d'una estructura social i de poder en la qual els homes i les dones ocupen espais i rols diferenciats.
Un context impulsat per forces que operen a dins i a fora de l'àmbit laboral com les relacions de poder, les normes de gènere i culturals i el rerefons de discriminació, sempre cap a la dona.
La violència i l'assetjament que hi ha al món laboral equival a la violència que hi ha a la societat.
Menys incidència en les cares, més en els espais i les activitats
A partir d'aquesta base cultural, social i política existent que acomoden les actituds de violència vers les dones, un dels debats principals que es va donar de forma reiterada durant tota la jornada va ser la necessitat de ser conscients que no hi ha un perfil genèric de persona assetjadora ni persona víctima, sinó que sí que es pot parlar de factors i circumstàncies ambientals que poden facilitar aquestes actituds, tant en relació a la mida de l'empresa o el lloc de treball, com les interseccionalitats i precarietats afegides a la persona que pot ser víctima.
Tant és així, que durant el matí es van poder escoltar veus de dones víctimes d'assetjament sexual i per raó de sexe que manifesten aquesta no existència de perfils i, alhora, la presència de factors que poden facilitar-los: el segon testimoni va ser el d'una dona directiva que va patir assetjament sexual per part d'un subordinat; la primera veu va ser la d'una treballadora de l'àmbit de cures, en una llar privada, que va patir també assetjament sexual en el lloc de treball.
En aquest punt, l'OIT, en el Conveni i Recomanació efectuades per lluitar contra l'assetjament a la feina, posen un èmfasi especial en la necessitat d'un enfocament sectorial, alhora de prevenir i abordar l'assetjament laboral.
Les expertes van apuntar, com també ho va fer el professor Octavio Salazar en la seva ponència i la periodista Cristina Fallarás, que les violències estan estretament lligades amb una masculinitat tòxica que es veu amenaçada i que articula, a través de les violències, un intent de treure o fer recular la dona de l'espai públic, polític i laboral i de restaurar un ordre patriarcal, un estatus de poder que va en detriment.
Tenint en compte, doncs, que no la incidència de l'assetjament sexual i per raó de sexe es veu influenciada per l'ambient o les característiques del lloc de treball s'ha de considerar especialment el paper que tenen les empreses i organitzacions, així com la comissió de valoració en la investigació dels casos.
Tot el procediment de prevenció, abordatge i actuació ha de tenir en compte els sectors empresarials i les especificitats de cada un.
La Cristina Fallaràs, va posar fi a la jornada amb una afirmació contundent: cada societat té la violència que tolera.
I amb aquesta sentència i les paraules de comiat de la Directora general d'Igualtat, Mireia Mata i Solsona, l'auditori del CaixaFòrum, va donar per finalitzat un matí que s'allargarà fins que l'assetjament i les violències estiguin assetjades fins a desaparèixer.
Assetjar, des de tots els àmbits, per no deixar que s'estengui.